Heiðar Sumarliðason skrifar 26. nóvember 2019 13:10 Christian Bale og Matt Damon fara með aðalhlutverkin í Ford v Ferrari . Árið 1966 lét bílaframleiðandinn Ford hanna og smíða Ford GT 40 kappakstursbílinn . Tilgangur verkefnisins var að sigra Ferrari í Le Mans úthaldskappakstrinum í Frakklandi en þar er keyrt í hringi í heilan sólarhring . Þetta er ekki aðeins gert til að skera úr um hver getur byggt hraðskreiðasta bílinn , heldur þann sterkasta og úthaldsmesta . Ferrari hafði á þessum tíma unnið mörg ár í röð og fór það illa í menn hjá Ford . Söguþráður kvikmyndarinnar Ford v Ferrari er í grunninn um þetta , þó kastljósinu sé að mestu leyti beint að ökuþórnum Ken Miles , sem keyrði bíl Ford í keppninni . Það er Christian Bale sem leikur Miles en Matt Damon leikur Carroll Shelby , sem hannaði bílinn og fékk Miles til liðs við sig . Þó svo að auglýsingar bendi til að Bale og Damon deili sviðsljósinu til jafns er persóna Bales aðalpersóna myndarinnar út frá helstu fræðum í handritaskrifum , þar sem myndin er þroskasaga hans . Persóna Damons er örlítið fyrirferðarminni , við kynnumst honum til að mynda ekkert utan vinnunnar . Einnig er miklum tíma eytt í John Ford II ( Tracy Letts ) og skósveina hans í bílaverksmiðjunni og samskipti þeirra við eiganda Ferrari . Leikararnir standa sig allir með prýði . Að öðrum ólöstuðum er Bale sá sem stendur upp úr og skapar hér enn og aftur mjög sértækan og eftirminnilegan karakter . Matt Damon er í klassískum Matt Damon gír og gerir það vel að vanda . Einnig var ég mjög hrifinn af Caitriona Balfe í hlutverki eiginkonu Miles og væri til í að sjá meira af henni í framtíðinni . Svo eru margir skemmtilegir leikarar í hlutverkum Ford jakkalakkanna . Josh Lucas er frábær sem drullusokkurinn Leo Beebe og Pulitzerverðlaunaða leikskáldið Tracy Letts fer vel með hlutverk John Ford II . Bale á góðri stundu í hlutverki Ken Miles . Ford v Ferrari er mjög haglega samsett kvikmynd , þar sem mörgum sögueindum er fléttað saman til að skapa lögulega heild . Ég er ótrúlega feginn að fá Hollywooddrama í þessum gæðaflokki í bíó . Mynd sem er ekki byggð á teiknimyndasögu , ungmennabókmenntum , framhaldsmynd , eða endurgerð . Ég veit að ég er ekki einn um það að vilja sjá meira af vönduðum gæðamyndum fyrir fullorðna . Þetta er vandamál sem skapaðist þegar Hollywood fór að setja nýjar myndir í mörg þúsund kvikmyndahús fyrstu sýningarhelgina . Áður en það gerðist lifðu kvikmyndir eða dóu út frá gæðum sínum . Ef mynd spurðist vel út þá kom fólk í bíó , annars sökk hún fljótt . Star Wars var t.a.m. aðeins gefin út í 32 kvikmyndahúsum í Bandaríkjunum fyrstu sýningarhelgina árið 1977 , á meðan Last Jedi var frumsýnd í 4.232 . Það gefur því auga leið að myndir þarf að fyrirframselja áður en þær koma út , annars er fjárhagstapið gífurlegt . Þetta ýtti Hollywood út í að gera meira af því sem kallast high concept myndir . Myndir sem er hægt að selja í einni setningu . Það er því auglóslega erfiðara að koma núönsuðum myndum á koppinn ef þarf að vera hægt að selja þær auðveldlega í einni setningu . Ég giska á að handritshöfundar sem sýna einstaka færni í að skrifa safaríkar og margslungnar kvikmyndir séu ekki jafn mikið að velta sér upp úr því að hægt sé að selja þær í einni setningu . Því sitjum við mjög oft uppi með að þessar svokölluðu high concept myndir eru í mjög lágum gæðaflokki . Ég fagna því komu Ford v Ferrari og vona að fleiri gæðamynda sé að vænta . Það er ekki þar með sagt að þetta sé fullkomin bíómynd . Það er mjög vandasamt verk að setja saman sögu með svo mörgum þráðum og persónum og gera því fullnægjandi skil . Þessi dreifði fókus verður til þess að myndin er heldur löng , rúmlega tveir og hálfur tími . Það skapast ákveðið ójafnvægi í persónusköpun , sem snýr helst að ökuþórnum Miles . Þar sem við eyðum svo miklum tíma með honum og fáum að kynnast heimilislífi hans , vantar okkur að vita hvað drífur manninn áfram . Hversvegna er hann eins og hann er ? Hversvegna hættir hann á að gera son sinn föðurlausan og konuna sína að ekkju ? Hversvegna er hann svo mikill skaphundur ? Hversvegna getur hann ekki verið góður liðsmaður ? Við erum litlu nær um þetta þegar sagan endar . Ef þessu hefði verið sinnt betur hefði það lyft myndinni upp í að vera frábær en þess í stað lendir hún í því mjög góð flokknum . Það er að sjálfsögðu engin skömm af því en það hryggir mig samt að hún hafi ekki náð að verða allt sem hún gat orðið . Sagan étur að einhverju leyti persónurnar , það er í raun verið að fjalla um aðeins of margt til að gera algjörlega fullnægjandi kvikmynd . Það er heldur algengt þessa dagana að fjallað sé um svo margt í einni mynd að engum anga hennar er gerð fyllileg skil . Ford v Ferrari er hinsvegar mjög vel smíðuð út frá framvindu sögunnar og hvernig hún skapar samlíðan með persónum . Það skilar sér í meira en viðunandi kvikmynd sem óhætt er að mæla með . Niðurstaða Fjórar stjörnur . Það er enginn með skikkju í þessari mynd og hún er vel úr garði gerð að flestu leyti . Ég hefði þó viljað sjá aðeins betur nostrað við persónusköpun . Í heildina er þetta góð mynd fyrir fullorðið fólk , maður fúlsar ekki við því á þessum síðustu og verstu . Fjallað var um myndina í nýjasta þætti Stjörnubíós , hægt er að hlýða á það hér : Athugið .